Erich Christian Dahl

Erich Christian Dahl (1814–1882) var en norsk forretningsmann og velgjører. Han startet E.C. Dahls bryggeri, som har vært med på å gjøre hans navn udødelig. Han ble en svært formuende mann og døde ugift. Det meste av arven ble testamentert til veldedige formål, fremfor alt til E.C. Dahls fødestiftelse, som fungerte som fødestue i 100 år etter hans død.

 Familie og utdannelse 
Erich Christian Dahl ble født i Trondhjem i 1814 som det nest yngste av fire barn til handelsmann Erich Dahl (1774–1821) fra Stugudalen og Christine Lyche (1776–1861) fra Kristiansund. Faren var butikkbetjent, og døde da sønnen var syv år gammel. Moren drev handel i ekteparets bygård i førti år med firmanavnet Erich Dahls Enke, og utvidet det til kornimport, fiskeeksport og skipsrederi.

Etter realskole i hjembyen dro Dahl som 16-åring til Greenrow Academy i Cumberland i England, og deretter til studieopphold i Tyskland og Frankrike. Tilbake i Trondhjem jobbet E.C. Dahl først som handelsbetjent, fra 1837 som prokurist, i morens firma. Han hadde god forretningsteft, og tjente gode penger for firmaet. Blant annet ble kornimport og sildeeksport særdeles inntektsbringende. Etter morens død avviklet han firmaet.

 Karriere 

I 1850 kjøpte han Sukkerhuset på Kalvskinnet i Trondhjem for 6 200 speciedaler, og etter flere års ombygging ble E.C. Dahls bryggeri grunnlagt i 1856. Året etter ble den første flasken med bayerøl, et lyst, undergjæret øl, tappet. Bryggerimester var Christopher Olsen, som hadde bakgrunn som snekker og noen måneders opplæring på et bryggeri i Kristiania.

Etterspørselen etter bayerøl var god, og tidspunktet for etableringen var derfor gunstig. Fram til da hadde bryggeriene vært små og lokale. Dahl etablerte en stor industribedrift som både solgte til lokale skjenkesteder og eksport. E.C. Dahls bryggeri ble raskt det største nordenfjells, og produksjonsavgiften på malt gjorde etterhvert at bryggeriet vant stadig større markedsandeler, ettersom mindre bryggerier måtte innstille driften. Dahl ble etterhvert en av landets rikeste menn.

Dahl var også medstifter av Den Nordenfjeldske Kreditbank, Trondhjems Brændevinssamlag og Trondhjems Forsikringsselskab.

 Utmerkelser og ettermæle 

Han var ridder av Dannebrogordenen fra 1861 og ble tildelt ordenens sølvkors i 1873 som utmerkelse for sin innsats som dansk konsul i Trondhjem fra 1855, fra 1874 som generalkonsul. Dahl var innvalgt i Trondhjem bystyre i 30 år. Han var også æresmedlem av Trondhjems Arbeiderforening og mangeårig styreformann ved Trøndelag Teater.

Erich Christian Dahl døde brått av hjerneslag i 1882, 68 år gammel. Han døde ugift, men hadde to barn med sin elskerinne Anna Marie Irgens, som han var gift med i ett års tid fra 1869 før han fikk ekteskapet oppløst. Irgens arvet 100 000 kroner. Dahl var trolig far til William Haurowitz, som arvet 200 000 kroner, men som aldri benyttet seg av forkjøpsrett til bryggeriet.

I sitt testamente hadde han satt av 800 000 kroner av sin 1,6 millioner store formue til å opprette en stiftelse for fattige, nyfødte barn. E.C. Dahls fødestiftelse, som fungerte som fødestue frem til 1980-årene, ble åpnet i Sverres gate i 1908. Det sies at tanken bak gaven var Dahls dårlige samvittighet overfor flere kvinnelige bekjentskaper.

I Madame Tronstads hage, fra 1883 åpen for publikum og senere omdøpt til E.C. Dahls park, skapte han et parkanlegg med blomster og trær. Han utviste omsorg for ansatte og for de som led nød. Foruten E.C. Dahls fødestiftelse, Irgens og Haurowits testamenterte Dahl penger til arbeidere, kontorbetjenter, kokkepiker, flere kvinner og til sin barberer.

Blindgaten E.C. Dahls gate, som går fra Erling Skakkes gate og leder frem til hovedinngangen på E.C. Dahls fødestiftelse, ble i 1915 oppkalt etter ham.

 Referanser 

 Eksterne lenker 


Kategori:Norske bedriftsledere
Kategori:Konsuler
Kategori:Riddere av Dannebrogordenen
Kategori:Personer fra Trondheim kommune